Master of Puppets

Master of Puppets er Metallicas tredje studioalbum, utgitt 3. mars 1986 av Elektra Records. Platen nådde 4.-plass på Billboard 200-listen. Hittil har platen solgt over seks millioner kopier bare i USA. Dette var den siste platen Metallica laget med bassisten Cliff Burton, og den blir regnet som et landemerke i heavy metal-historien. Albumet regnes som en klassiker av musikkavisen Panorama, og ble i 2016 som første heavy metal-album valgt til bevaring i National Recording Registry av Library of Congress, med begrunnelsen «culturally, historically, or aesthetically important» (norsk: viktig kulturelt, historisk eller estetisk).

Tolkning

Master of Puppets – «Dukkemesteren» – kan nesten karakteriseres som et konseptalbum i det at temaet «folk som dukker» styrt av en «dukkemester» går igjen i de fleste av sangene på platen. Mange av sangene beskriver mennesker under kontroll av en eller annen overmakt: sinne i «Battery», avhengighet i «Master of Puppets», galskap/sinnssykdom i «Welcome Home (Sanitarium)» og religion i «Leper Messiah». I tillegg beskrives soldater som kanonføde i «Disposable Heroes», og referansen til Cthulhu-mytologien i «The Thing That Should Not Be» omhandler tilhengerne av sekter; «Orion», jegeren i Gresk mytologi, ble drept av Artemis etter at han ble hennes tilhenger. I «Damage Inc.», platens siste spor, prøver man å kutte strengene til «dukkemesteren».

Omslaget
Platens omslag er også sterkt inspirert av dette temaet. Omslaget viser en militærkirkegård med kors som gravsteiner, som minner om både de døde soldatene i «Disposable Heroes» så vel som tilhengerne av den korrupte predikanten i «Leper Messiah». I gravsteiene er det festet tråder som strekker seg opp mot et par kontrollerende dukkemesterhender. 
Legg merke til korset helt til venstre som har en hjelm hengende over seg, og de militære ID-brikkene (engelsk: «dog tags») på korset i midten. Disse er klare referanser til «Disposable Heroes».

Sporliste
«Battery» (Hetfield, Ulrich) – 5:10
«Master of Puppets» (Burton, Hammett, Hetfield, Ulrich) – 8:38
«The Thing That Should Not Be» (Hammett, Hetfield, Ulrich) – 6:32
«Welcome Home (Sanitarium)» (Hammett, Hetfield, Ulrich) – 6:28
«Disposable Heroes» (Hammett, Hetfield, Ulrich) – 8:14
«Leper Messiah» (Hetfield, Ulrich **) – 5:38
«Orion» (instrumental) (Burton, Hetfield, Ulrich) – 8:12
«Damage, Inc.» (Burton, Hammett, Hetfield, Ulrich) – 5:08

** Gitaristen i Megadeth Dave Mustaine (tidligere bandmedlem i Metallica) har i forskjellige intervjuer hevdet å ha skrevet riffene som Hetfield og Ulrich benytter i «Leper Messiah». Om påstandene er sanne eller ikke, har verken Hetfield eller Ulrich noen gang kommentert dem offentlig.

Utmerkelse
 19. januar 2007 ble Master of Puppets kåret til verdens mest innflytelsesrike heavy metal-album av Spence D. og Ed T. fra IGN."IGN: Top 25 Metal Albums" – Verdens mest innflytelsesrike metal-album 

 Personell 
James Hetfield – Gitar, arrangement, vokal
Cliff Burton – Bassgitar, vokal (koring) på «Orion»
Kirk Hammett – Gitar
Lars Ulrich – Arrangement, trommer
Produksjon
Metallica – Produsent, plateomslag
Flemming Rasmussen – Produsent, lyd
Michael Wagener – Miksing
George Marino – Remastering
Rob Ellis  –  Fotografi
Ross Halfin  –  Fotografi
Don Brautigam – Illustrasjoner

Referanser

 Eksterne lenker   


Kategori:Metallica-album
Kategori:Musikkalbum fra 1986